તે પછી 1997માં ડાયના હેડન, 1999માં યુક્તા મુખી અને 2000માં પ્રિયંકા ચોપરા ઉપરાઉપરી મિસ વર્લ્ડ બની હતી. તેના કારણે ભારતમાં અહોઅહોની સાથે કેટલાક લોકો ચોંક્યા હતાં. તેમને લાગ્યું કે ભારતમાં કન્ઝ્યુમરિઝમને પ્રમોટ કરવા માટે, બ્યૂટી પ્રોડક્ટનું માર્કેટ એક્સપાન્ડ કરવા માટે ઇરાદાપૂર્વક ભારતની યુવતીઓને વિશ્વ સુંદરીના ખિતાબો અપાઈ રહ્યાં છે. આ એ જમાનો પણ હતો જ્યારે ભાજપની પહેલીવાર કેન્દ્રમાં સરકાર બની હતી. ડાબેરીઓ તરફથી આક્ષેપો થવા લાગ્યાં હતાં કે જમણેરી (અને વગર શ્લેષે જેમને જૂનવાણી કહી દેવામાં આવે છે તે) લોકો નવા જમાનાને અને નવી પેઢીની આકાંક્ષાને સમજતા નથી. જમણેરી સત્તામાં આવ્યાં હતાં તેથી તેમના અવાજમાં પણ જોર આવ્યું હતું અને સંસ્કૃત્તિ ખતરે મેં હૈના નારા પણ લાગતાં હતાં.